Vrees Fokol – Hoofstuk 5: 'n Vrou se wraak | Watkykjy
Hoofstuk 5 – 'n Vrou se wraak
"Waar is hulle?" vra 'n jong meisie met 'n bofbalkeps wat laag oor haar oë lê. "Toe, ons weet hulle was hier voordat hulle gefokken waai het."
Jackie van Onselen staan by die voordeur, onseker oor wat om te sê aan die twee vroue voor haar. Die parate, seningrige een met die bofbalkeps herken sy as Charlene, die meisie met wie Oscar omgaan. Die ouer vrou met die kopdoek en die blokkiesruitrok wat senuagtig rondtrippel en Lexingtons rook asof dit suurstof is, herken sy as Tyler se ma, tant Suzie. Sy wonder vlugtig of Danny dan nie bekommerde aanhangels het nie, maar merk mettertyd op dat 'n paar ouer vroue wat angstig en frustreerd lyk in die agtergrond van die oprit rondskuifel.
Sy glimlag. Dié Danny, darem. Doos.
Sy het die oggend op 'n paar geskribbelde notas van haar geliefde kêrel, Jackie Sieberhagen, afgekom. Onder meer was daar 'n groot, hoewel kleuterskool-agtige, skets van 'n diamant. "Die fokken droom," het hy in haas onherkenbare handskrif neffens die skets geskryf.
Sy ken haar Jackie goed. Kimberley.
Hoewel al die teenwoordige vroue haar reeds afwagtend aankyk, werp sy haar palms in die lug.
"Stilte!" roep sy. Sy het nog nooit so magtig gevoel nie – dit moet wees hoe Jesus gevoel het, dink sy. "Vriende, Vanderbijllers, Suid-Afrikaners – poes julle ore hierdie kant toe. Ek scheme hulle is Kimberley toe. Met Jackie se Honda."
'n Verbaaste stilte heers in die oprit.
"Fokken Kimberley?" gil Charlene en spoeg haar kougom gewalg skoon eenkant. "O, Here, hoekom haat jy ons so?" roep sy terwyl sy haar oë na bowe werp en tannie Suzie 'n senuagtige hap uit 'n kaas-en-tamatiesousbroodjie vat.